Document ID: 32007D0786

DECIZIA CONSILIULUI
din 22 octombrie 2007
privind semnarea și aplicarea cu titlu provizoriu a unui protocol la Acordul euro-mediteranean de instituire a unei asocieri între Comunitățile Europene și statele membre ale acestora, pe de o parte, și statul Israel, pe de altă parte, pentru a ține seama de aderarea Republicii Bulgaria și a României la Uniunea Europeană
(2007/786/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 310, coroborat cu articolul 300 alineatul (2) primul paragraf prima teză,
având în vedere Actul de aderare din 2005, în special articolul 6 alineatul (2),
având în vedere propunerea Comisiei,
întrucât:
(1)
La data de 23 octombrie 2006, Consiliul a autorizat Comisia, în numele Comunității Europene și a statelor sale membre, să inițieze negocieri cu Israelul în vederea adaptării Acordului euro-mediteraneean de instituire a unei asocieri între Comunitatea Europeană și statele sale membre, pe de o parte, și statul Israel, pe de altă parte (1), denumit în continuare „Acordul euro-mediteraneean”, pentru a ține seama de aderarea Republicii Bulgaria și a României la Uniunea Europeană.
(2)
Aceste negocieri s-au încheiat în mod satisfăcător pentru Comisie.
(3)
Textul protocolului negociat cu Israelul prevede, la articolul 9 alineatul (2), aplicarea cu titlu provizoriu a protocolului înainte de intrarea acestuia în vigoare.
(4)
Protocolul ar trebui semnat în numele Comunității Europene și al statelor sale membre și aplicat cu titlu provizoriu, sub rezerva încheierii sale la o dată ulterioară,
DECIDE:
Articolul 1
Prin prezenta decizie se aprobă, în numele Comunității Europene și al statelor sale membre, semnarea protocolului la Acordul euro-mediteraneean, sub rezerva încheierii respectivului protocol.
Textul protocolului se anexează la prezenta decizie.
Articolul 2
Președintele Consiliului este autorizat prin prezenta decizie să desemneze persoana (persoanele) împuternicită (împuternicite) să semneze protocolul în numele Comunității Europene și al statelor sale membre, sub rezerva încheierii acestuia.
Articolul 3
Sub rezerva reciprocității, protocolul se aplică, cu titlu provizoriu, de la 1 ianuarie 2007, până la finalizarea procedurilor necesare încheierii sale.
Adoptată la Luxemburg, 22 octombrie 2007.

Labels: 18
15
5